苏辙
雨中游小云居
卖酒高安市，早岁逢五秋。
常怀简书畏，未暇云居游。
十载还上都，再谪仍此州。
废斥免羁束，登临散幽忧。
乡党二三子，结束同一舟。
雨余江涨高，林薄烦撑钩。
积阴荐雷作，两山乱云浮。
雨点落飞镞，江光溅轻沤。
笑语曾未毕，风云遽谁收。
舟人指松桧，古刹依林丘。
老僧昔还住，晚饭迎淹留。
食菜吾自饱，馈肉烦贤侯。
严城迫吹角，归棹随轻鸥。
联翩阅村坞，灯火明谯楼。
肩舆践积甃，涂潦分潜沟。
居处方自适，未知厌拘囚。